Dringende waarskuwing vir Wes-Kaap uitgereik | Maroela Media
Dringende waarskuwing vir Wes-Kaap uitgereik
6 Junie 2017
Die Wes-Kaapse regering en die Stad Kaapstad het Maandag ernstige weerwaarskuwings uitgereik en gesê dié provinsie se inwoners moet hulself vandeesweek staal vir moontlike storms en oorstromings as gevolg van reënerige, winderige weer met sneeu in sommige dele van die provinsie.
Die Stad Kaapstad het in 'n verklaring gesê die Wes-Kaapse ramprisikobestuurspanne en nooddienste is Maandag gewaarsku om gereed te staan vir die moontlike gevolge van dié koue front wat vermoedelik die Wes-Kaap Dinsdagaand gaan tref.
Volgens die verklaring kan die verwagte swaar reën tot oorstromings, uitermatige sterk kus- en binnelandse winde, sneeuvalle, algemene stormtoestande en stormsee-toestande lei.
Sowat 50 mm reën word vir Woensdag alleen verwag. Sneeu word ook oor die westelike helfte van die Wes-Kaap en in sommige dele van die Noord-Kaap verwag.
Volgens die verklaring word sterk wind, wat na verwagting 'n snelheid van 65 tot 90 km/h langs die Suid-Weskus gaan bereik, vir die hele Wes-Kaapse binneland verwag.
Golwe van tot agt meter word verder ook suid van Alexanderbaai verwag. Vir Lambertsbaai en Kaap Agulhas is 'n waarskuwing vir golwe so hoog soos 12 meter uitgereik.
"Hierdie golwe sal ook langgolfperiodes hê, wat heel waarskynlik skade aan die kusstreke langs die wes- en suidwestelike kus en in 'n mindere mate ook die suidkus sal aanrig," lui die verklaring.
Anton Bredell, Wes-Kaapse LUR vir plaaslike regering, het gesê hoewel dié reën in die droogtegeteisterde Wes-Kaap verwelkom word, is dit uiters noodsaaklik dat inwoners van die provinsie op hul hoede bly vir storms en oorstromings.
'Gek om staatspensioene te gebruik om ondernemings te red'
Versoek om BTW-terugbetaling aan Guptas te ondersoek
Het die betrokke munisipaliteite die stormwaterdreine skoon gemaak?
Ek sien uit na die reen en die wind en natuurlik die storm. Kan nie wag nie . Wil die reen op die dak hoor en die wind hoor loei daarbuite.
Adriana..nice om die geskenk van God raak te sien in die reen..met moontlikheid van swaar weer en oorstromings…en nie sinies te kla oor stormwaterslote nie. Waneer gaan ons ophou teem en kla? Ons in Limpopo bid julle oorvloedjge reen toe. Geniet dit
n Paar naweke gelede was daar ook so n voorspelling van "groot reën". Uiteindelijk het nie 1 druppel geval nie. Daar het net wolke oor die Kaap getrek. Ek sien een weer-webwerf voorspel eerder sterk reën vir more. Wat reën betref sê dit net "some showers".
Ek hoop hulle staal hulself op hul kniee van dankbaarheid … en die regering en stadsrade open met gebed elke oggend